**ΠΕΡΙΛΗΨΗ ΓΙΑ ΤΟ ΕΥΡΥ ΚΟΙΝΟ ΑΝΑΦΟΡΙΚΑ ΜΕ ΤΟ ΠΕΡΙΕΧΟΜΕΝΟ ΤΗΣ ΕΤΗΣΙΑΣ ΕΚΘΕΣΗΣ ΥΛΟΠΟΙΗΣΗΣ ΤΟΥ ΕΠΙΧΕΙΡΗΣΙΑΚΟΥ ΠΡΟΓΡΑΜΜΑΤΟΣ ΑΛΙΕΙΑΣ ΚΑΙ ΘΑΛΑΣΣΑΣ ΓΙΑ ΤΟ ΕΤΟΣ 2017**

**(σύμφωνα με τις απαιτήσεις του άρθρου 50, παράγραφος 9 του Κανονισμού (ΕΕ) 1303/2013)**

Το Επιχειρησιακό Πρόγραμμα Αλιείας και Θάλασσας (ΕΠΑΛΘ) 2014-2020 εγκρίθηκε από την Ευρωπαϊκή Επιτροπή με την υπ’ αριθ. C(2015)7417/23-10-2015 Απόφαση (CCI: 2014GR14MFOP001) με συνολική Δημόσια Δαπάνη 523.406.309 Ευρώ (491.898.782 Ευρώ χωρίς το αποθεματικό επίδοσης) και συνεισφορά (ΕΤΘΑ) 388.777.914 Ευρώ.

Κατά το έτος 2017 η Ειδική Υπηρεσία Διαχείρισης του Επιχειρησιακού Προγράμματος Αλιείας και Θάλασσας (ΕΥΔ ΕΠΑΛΘ) προχώρησε περαιτέρω στην υλοποίηση του Προγράμματος με την έκδοση δεκατριών (13) προσκλήσεων υποβολής προτάσεων για δεκατρία (13) μέτρα του ΕΠΑΛΘ ως εξής:

**ΠΡΟΤΕΡΑΙΟΤΗΤΑ 1:**

* Μέτρο 3.1.1, Άρθρο 26 και άρθρο 44 παράγραφος 3 «Καινοτομία στην αλιεία»
* Πρόσκληση 998/22.06.2017: «Καινοτομία στην αλιεία» **(4.000.000 Ευρώ ΔΔ)**
* Μέτρο 3.1.8, Άρθρο 32, Άρθρο 32 και άρθρο 44 παράγραφος 1 στοιχείο β) «Υγεία και ασφάλεια»
* Πρόσκληση 1406(α)/26.9.2017: «Υγεία και Ασφάλεια» **(3.000.000 Ευρώ ΔΔ)**
* Μέτρο 3.1.22, Άρθρο 42 και άρθρο 44 παράγραφος 1 στοιχείο ε) «Προστιθέμενη αξία, ποιότητα των προϊόντων και χρήση των ανεπιθύμητων αλιευμάτων»
* Πρόσκληση 1403/26.9.2017: «Προστιθέμενη αξία, ποιότητα των προϊόντων και χρήση των ανεπιθύμητων αλιευμάτων» **(2.000.000 Ευρώ ΔΔ)**
* Μέτρο 3.1.23, Άρθρο 43 παράγραφοι 1 και 3 και άρθρο 44 παράγραφος 1 στοιχείο στ): «Αλιευτικοί λιμένες, τόποι εκφόρτωσης, ιχθυόσκαλες και καταφύγια — επενδύσεις για τη βελτίωση των υποδομών στους αλιευτικούς λιμένες και στις ιχθυόσκαλες ή στους τόπους φορτοεκφόρτωσης και τα καταφύγια· επενδύσεις για τη βελτίωση της ασφάλειας των αλιέων»
* Πρόσκληση 996(β)/22.6.2017: «Αλιευτικοί λιμένες, τόποι εκφόρτωσης, ιχθυόσκαλες και καταφύγια για έργα χωρίς προπαρασκευαστικές ενέργειες» **(35.000.000 Ευρώ ΔΔ)**
* Πρόσκληση 997/22.6.2017: «Αλιευτικοί λιμένες, τόποι εκφόρτωσης, ιχθυόσκαλες και καταφύγια για έργα με προπαρασκευαστικές ενέργειες» **(5.000.000 Ευρώ ΔΔ)**
* Μέτρο 4.1.20, Άρθρο 41 παράγραφος 1 στοιχεία α), β) και γ) και άρθρο 44 παράγραφος 1 στοιχείο δ) «Ενεργειακή απόδοση και μετριασμός της κλιματικής αλλαγής, επενδύσεις επί του σκάφους, έλεγχοι και συστήματα ενεργειακής απόδοσης, διερεύνηση της συμβολής των εναλλακτικών συστημάτων πρόωσης και του σχεδιασμού του κύτους»
* Πρόσκληση 1406(β)/26.9.2017: «Ενεργειακή απόδοση και μετριασμός της κλιματικής αλλαγής, επενδύσεις επί του σκάφους, έλεγχοι και συστήματα ενεργειακής απόδοσης, διερεύνηση της συμβολής των εναλλακτικών συστημάτων πρόωσης και του σχεδιασμού του κύτους» **(2.250.000 Ευρώ ΔΔ)**
* Μέτρο 6.1.10, Άρθρο 34, «Οριστική παύση αλιευτικών δραστηριοτήτων»
* Πρόσκληση 1710/7.11.2017: «Οριστική παύση αλιευτικών δραστηριοτήτων» **(40.000.000 Ευρώ ΔΔ)**
* Μέτρο **6.1.24,** Άρθρο 43 παράγραφος 2 και άρθρο 44 παρ. 1 στοιχεία στ) «Αλιευτικοί λιμένες, τόποι εκφόρτωσης, ιχθυόσκαλες και καταφύγια — επενδύσεις για τη διευκόλυνση της συμμόρφωσης με την υποχρέωση εκφόρτωσης όλων των αλιευμάτων»
* Πρόσκληση 996(α)/22.6.2017: «Αλιευτικοί λιμένες, τόποι εκφόρτωσης, ιχθυόσκαλες και καταφύγια για έργα χωρίς προπαρασκευαστικές ενέργειες» **(1.000.000 Ευρώ ΔΔ)**

**ΠΡΟΤΕΡΑΙΟΤΗΤΑ 2:**

* Μέτρο 3.2.1, Άρθρο 47 «Καινοτομία»
* Πρόσκληση 1214/10.8.2017: «Καινοτομία στην Υδατοκαλλιέργεια» **(10.000.000 Ευρώ ΔΔ)**
* Μέτρο 3.2.2, Άρθρο 48 παράγραφος 1 στοιχεία α) έως δ) και στ) έως η) - «Παραγωγικές επενδύσεις στην υδατοκαλλιέργεια»
* Πρόσκληση 1405(α)/26.9.2017: «Παραγωγικές επενδύσεις στην υδατοκαλλιέργεια» **(53.742.114 Ευρώ ΔΔ)**
* Μέτρο 4.2.4, Άρθρο 48 παράγραφος 1 στοιχείο ια) Παραγωγικές επενδύσεις στην υδατοκαλλιέργεια — αύξηση της ενεργειακής απόδοσης, των ανανεώσιμων πηγών ενέργειας
* Πρόσκληση 1405(β)/26.9.2017: «Παραγωγικές επενδύσεις στην υδατοκαλλιέργεια - αύξηση της ενεργειακής απόδοσης, των ανανεώσιμων πηγών ενέργειας» **(3.083.333 Ευρώ ΔΔ)**

**ΠΡΟΤΕΡΑΙΟΤΗΤΑ 3:**

* Μέτρο 6.6.1, Άρθρο 76, παρ. 2 ε) «Έλεγχος και επιβολή»
* Πρόσκληση 1386/25.09.2017: «Εκσυγχρονισμός και αγορά ελεγκτικών μέσων, συμπεριλαμβανομένων περιπολικών πλοίων, αεροσκαφών και ελικοπτέρων» (40.165.715 Ευρώ ΔΔ)

**ΠΡΟΤΕΡΑΙΟΤΗΤΑ 5:**

* Μέτρο 3.4.4., Άρθρο 69, «Μεταποίηση προϊόντων αλιείας και υδατοκαλλιέργειας»
* Πρόσκληση 1404/26.9.2017: «Μεταποίηση προϊόντων αλιείας και υδατοκαλλιέργειας» (50.000.000 Ευρώ ΔΔ)

**ΤΕΧΝΙΚΗ ΒΟΗΘΕΙΑ:**

* Τεχνική Βοήθεια, Μέτρο 0.7.1, άρθρο 78 «Τεχνική Συνδρομή με πρωτοβουλία του κράτους μέλους»
* Πρόσκληση 1759/9.11.2017: «Τεχνική Βοήθεια ΕΤΘΑ 2014-2020» (τροποποίηση της υπ΄αριθμ. 1342/13-10-2016 πρόσκλησης ως προς τη συνολική ΔΔ από 4.000.000 Ευρώ σε 5.000.000 Ευρώ)

Η συνολική Δημόσια Δαπάνη των προσκλήσεων, οι οποίες εκδόθηκαν εντός του έτους 2017 ανέρχεται σε 250.241.162 €, που αντιστοιχεί σε ποσοστό 51% ενεργοποίησης του Προγράμματος (χωρίς το αποθεματικό επίδοσης). Η συνολική Δημόσια Δαπάνη των προσκλήσεων, οι οποίες εκδόθηκαν από την έναρξη του Προγράμματος μέχρι το τέλος του 2017 ανέρχεται σε 349.591.994,06 € που αντιστοιχεί σε **ποσοστό 71 % ενεργοποίησης του Προγράμματος** (χωρίς το αποθεματικό επίδοσης).

Στο πλαίσιο των προσκλήσεων που εκδόθηκαν το 2017 ή που είχαν ήδη εκδοθεί το 2016, εντάχθηκαν στο Επιχειρησιακό Πρόγραμμα κατά το 2017 επτακόσιες ογδόντα δύο (782) πράξεις εκ των οποίων 766 αφορούσαν την οριστική παύση αλιευτικών δραστηριοτήτων και οι υπόλοιπες αφορούσαν αλιευτικά καταφύγια και ιχθυόσκαλες (4), τεχνητούς υφάλους (2), προπαρασκευαστικές δαπάνες και δαπάνες λειτουργίας και συντονισμού των επιλεγμένων Ομάδων Τοπικής Δράσης για την υλοποίηση των στρατηγικών τοπικής ανάπτυξης (7) και την προαγωγή της εφαρμογής της ολοκληρωμένης θαλάσσιας πολιτικής (3).

Η συνολική Δημόσια Δαπάνη των εντάξεων που πραγματοποιήθηκαν εντός του 2017 ανέρχεται σε 63.915.466,37 € και αντιστοιχεί σε ποσοστό 13% της Δημόσιας Δαπάνης του Προγράμματος (χωρίς το αποθεματικό επίδοσης) ενώ η συνολική Δημόσια Δαπάνη των εντάξεων από την έναρξη του Προγράμματος μέχρι το τέλος του 2017 ανέρχεται σε 96.363.336,85€ και αντιστοιχεί σε ποσοστό 19,6% της Δημόσιας Δαπάνης του Προγράμματος, ενώ οι αντίστοιχες πληρωμές ανήλθαν σε 928.115,04 € που αντιστοιχούν σε ποσοστό 0,19% του Προγράμματος (χωρίς το αποθεματικό επίδοσης).

Από τις ενέργειες που έγιναν το 2017, αξίζει να σημειωθεί ότι για την ενίσχυση της ανταγωνιστικότητας, της βιωσιμότητας των μικρών και μεσαίων επιχειρήσεων και την αύξηση των θέσεων εργασίας του τομέα αλιείας ενεργοποιήθηκαν στο 2017, μέσω προσκλήσεων μέτρα για τις παραγωγικές επενδύσεις και την καινοτομία (αλιεία, υδατοκαλλιέργεια, μεταποίηση), καθώς επίσης και για τη βελτίωση των προϊόντων που εκφορτώνονται, για την ασφάλεια και τις συνθήκες εργασίας, τη βελτίωση της επιλεκτικότητας των αλιευτικών εργαλείων και τον περιορισμό των φυσικών και βιολογικών επιπτώσεων της αλιείας, τη μείωση των ανεπιθύμητων αλιευμάτων και για υποδομές σε αλιευτικούς λιμένες, τόπους εκφόρτωσης, ιχθυόσκαλες και αλιευτικά καταφύγια. Στην προστασία του περιβάλλοντος θα συμβάλει, μεταξύ άλλων, και το μέτρο για τον έλεγχο των αλιευτικών δραστηριοτήτων. Η υλοποίηση των 33 στρατηγικών τοπικής ανάπτυξης θα ενισχύσει την ανταγωνιστικότητα και θα συμβάλλει στη δημιουργία και διατήρηση θέσεων εργασίας καθώς και στη διαφοροποίηση των δραστηριοτήτων με την ίδρυση επιχειρήσεων εκτός αλιείας. Επιπλέον, τα μέτρα που αφορούν τη μείωση της εκπομπής ρύπων και την αύξηση της ενεργειακής απόδοσης/χρήση ανανεώσιμων πηγών ενέργειας θα συμβάλλουν στην άμβλυνση των επιπτώσεων της κλιματικής αλλαγής. Τέλος, για την ενίσχυση της Ολοκληρωμένης Θαλάσσιας Πολιτικής εντάχθηκαν 3 έργα που αφορούν την Εθνική Ναυτιλιακή Θυρίδα, την προμήθεια AIS και το σύστημα επιτήρησης θαλάσσιας κυκλοφορίας στο Β. Αιγαίο, τα οποία θα συμβάλουν στη θαλάσσια ασφάλεια, την αστυνόμευση του θαλάσσιου χώρου, στον έλεγχο της αλιείας και στην ασφάλεια της ναυσιπλοΐας.

Τον Σεπτέμβριο 2017 πραγματοποιήθηκε, στην Καβάλα, η 2η συνεδρίαση της Επιτροπής Παρακολούθησης του Προγράμματος στην οποία παρέστησαν 25 μέλη (17 με δικαίωμα ψήφου και 8 χωρίς). Κατά τη διάρκεια της συνεδρίασης εγκρίθηκαν τα κριτήρια επιλογής πράξεων που εισηγήθηκε η Ειδική Υπηρεσία Διαχείρισης για τις πράξεις που θα συγχρηματοδοτηθούν στο πλαίσιο του άρθρου 34 του Καν (ΕΕ) 508/2014 «Οριστική παύση αλιευτικών δραστηριοτήτων» και χορηγήθηκε η σύμφωνη γνώμη για την υποβολή της 1ης τροποποίησης του Επιχειρησιακού Προγράμματος.

Κατά τη διάρκεια του 2017 πραγματοποιήθηκαν στην Αθήνα δύο συναντήσεις της ΕΥΔ ΕΠΑΛΘ με την Ευρωπαϊκή Επιτροπή (στις 17 Μαρτίου 2017 και στις 12 Δεκεμβρίου 2017) κατόπιν σχετικής πρόσκλησής της, η οποία εκπροσωπήθηκε από δύο (2) και τρία (3) στελέχη αντίστοιχα της Μονάδας D2 της Γενικής Διεύθυνσης Θαλάσσιας Πολιτικής και Αλιείας, ενώ είχε προηγηθεί η πραγματοποίηση προπαρασκευαστικών τηλεδιασκέψεων.

Εκδόθηκε η υπ΄αριθμ. 1177/01-08-2017 (ΦΕΚ 3163/τΒ/12-09-2017) Απόφαση του Υπουργού Αγροτικής Ανάπτυξης & Τροφίμων για το «Σύστημα Διαχείρισης και Ελέγχου του Επιχειρησιακού Προγράμματος Αλιείας & Θάλασσας 2014-2020», το οποίο περιλαμβάνει όλες τις αναλυτικές πληροφορίες που απαιτούνται σύμφωνα με τα προβλεπόμενα στην Ενωσιακή νομοθεσία όσον αφορά τις διαδικασίες διαχείρισης και τα τυποποιημένα έντυπα.

Στο πλαίσιο της υλοποίησης της στρατηγικής δημοσιότητας μέσα στο 2017 υλοποιήθηκαν οι ακόλουθες ενέργειες πληροφόρησης και επικοινωνίας:

* Στην ιστοσελίδα [www.alieia.gr](http://www.alieia.gr) αναρτήθηκαν οι προσκλήσεις, τα κριτήρια επιλογής πράξεων, το πλαίσιο υλοποίησης των δράσεων, η ετήσια έκθεση για την υλοποίηση του Επιχειρησιακού Προγράμματος καθώς και άλλες χρήσιμες πληροφορίες.
* Στην ιστοσελίδα [www.espa.gr](http://www.espa.gr) αναρτήθηκαν οι προσκλήσεις για τα μέτρα του Επιχειρησιακού Προγράμματος και ο κατάλογος των ενταγμένων πράξεων.
* Στο πλαίσιο της Διεθνούς Έκθεσης Θεσσαλονίκης το Σεπτέμβριο του 2017 η ΕΥΔ ΕΠΑΛΘ συμμετείχε στο περίπτερο του ΥΠΑΑΤ με την παρουσία εκπροσώπου, την ανάρτηση αφίσας και τη διάθεση ενημερωτικών φυλλαδίων.
* Πραγματοποιήθηκε τον Ιούλιο 2017 στην Αθήνα ενημερωτική ημερίδα για τους εκπροσώπους των επιλεγμένων Ομάδων Τοπικής Δράσης για την υλοποίηση των στρατηγικών τοπικής ανάπτυξης.
* Πραγματοποιήθηκαν το διάστημα Οκτωβρίου-Δεκεμβρίου 2017, 5 ενημερωτικές ημερίδες (Αθήνα, Μεσολόγγι, Ρόδος, Κατερίνη, Ηγουμενίτσα) μετά την έκδοση των σχετικών προσκλήσεων για τα μέτρα που αφορούν τις παραγωγικές επενδύσεις στην Αλιεία, την Υδατοκαλλιέργεια και τη Μεταποίηση.
* Η ΕΥΔ ΕΠΑΛΘ συνεργάστηκε με τους φορείς τοπικής αυτοδιοίκησης μέσω έντυπης και ηλεκτρονικής αλληλογραφίας με σκοπό την ενημέρωση και κινητοποίηση των τοπικών κοινωνιών καθώς επίσης και με τις σχετιζόμενες επαγγελματικές οργανώσεις του τομέα της αλιείας για την εξασφάλιση συμπληρωματικότητας ενεργειών πληροφόρησης και δημοσιότητας.
* Για κάθε σημαντική εξέλιξη στην υλοποίηση του Επιχειρησιακού Προγράμματος δημοσιεύτηκαν σχετικά Δελτία Τύπου στην ιστοσελίδα του Υπουργείου Αγροτικής Ανάπτυξης και Τροφίμων.
* Δόθηκαν απαντήσεις σε πολλά ερωτήματα πολιτών που υποβλήθηκαν και αφορούσαν γενικές πληροφορίες ή διευκρινίσεις για την υλοποίηση του Προγράμματος.